Fimm læknar sem sögðu upp störfum á Reykjalundi vegna óánægju fyrr í haust hafa dregið uppsagnir sínar til baka . Auk þess hafa tveir læknar í fullum stöðum minnkað við sig og verða í hlutastarfi . Einn hefur ekki dregið uppsögn sína til baka . Ráðið hefur verið í tvær stöður yfirlækna . Yfirlæknir hjartasviðs hóf störf í dag og yfirlæknir geðheilsusviðs tekur til starfa í febrúar . Ekki hefur verið ráðið í hálft starf framkvæmdastjóra lækninga eftir að Ólafur Þór Ævarsson sagði upp því starfi í haust . Stefán Yngvason , endurhæfingarlæknir og formaður starfsstjórnar Reykjalundar , segist ekki ætla að gegna þeirri stöðu . „ Það eru ýmsar hrókeringar í gangi , “ segir Stefán spurður um starfsmannamál . Unnið er að því hörðum höndum að skipuleggja starfsemina , að því sögðu getur hann ekki tilgreint nákvæmlega hversu mörg stöðugildi eru laus og verði auglýst . „ Þetta er stórt verkefni og þessir læknar eru ekki á hverju strái . Það eru fáir sem geta gengið í þessi störf beint af götunni ef svo má segja . Ég reikna með að við auglýsum á nýju ári , “ segir Stefán . Reykjalundur er með þjónustusamning við Sjúkratryggingar Íslands . Samningurinn rann út nýverið en var framlengdur til 1. mars á meðan ný starfsstjórn sinnir sínu hlutverki . Stefán segir skilning ríkja á milli þessara stofnana um mikilvægi þess að samningurinn sé framlengdur á meðan starfsstjórnin vinnur sína vinnu . Stefán segir vinnuna ganga vel og almennt ríki sátt um störf starfsstjórnarinnar . Hann nefnir sem dæmi um gott samstarf að einn starfandi læknir á Reykjalundi minnkaði við sig niður í hálft starf og tók við starfi Stefáns á endurhæfingardeildinni á Grensás . Hann gerði það svo Stefán gæti tekið sæti í starfsstjórn Reykjalundar sem heilbrigðisráðherra skipaði tímabundið . „ Þetta sýnir samstilltan hóp lækna í þessum geira sem hefur alltaf hjálpast að , “ segir Stefán .